

VENDIM
QARKULLUES
Nr. 33, datë 28.5.2020

PËR DISA NDRYSHIME NË RREGULLOREN “PËR ADMINISTRIMIN E RREZIKUT TË KREDISË NGA BANKAT DHE DEGËT E BANKAVE TË HUAJA”

Në bazë dhe për zbatim të nenit 12, shkronja “a” dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; dhe të neneve 57, 58, 61 dhe 68, të ligjit nr. 9662, datë 18.12.2006, “Për bankat në Republikën e Shqipërisë”, të ndryshuar; me propozim të Departamentit të Mbikëqyrjes, Këshilli Mbikëqyrës i Bankës së Shqipërisë,

VENDOSI:

1. Në rregulloren “Për administrimin e rrezikut të kredisë nga bankat dhe degët e bankave të huaja”, miratuar me vendimin e Këshillit Mbikëqyrës nr. 62, datë 14.9.2011, e ndryshuar, të bëhen ndryshimet e mëposhtme:
a) Në nenin 13, shtohet pika 6 me përmbajtjen e mëposhtme: 
 “6. Përjashtimisht nga sa është përcaktuar në pikat 2 deri në 4 të këtij neni, kreditë e ristrukturuara në periudhën nga 12 marsi 2020 deri në 31 dhjetor 2020 ruajnë të njëjtin klasifikim të kredisë, sipas nenit 11 të kësaj rregulloreje, dhe zbatohet e njëjta normë e fondeve rezervë për mbulimin e humbjeve nga kreditë, sipas nenit 14 të kësaj rregulloreje, që kishin përpara ristrukturimit deri në plotësimin njëkohësisht të kushteve të mëposhtme:
a) Për kreditë e ristrukturuara nga data 12 mars deri në 31 gusht 2020:
i. kredimarrësi ka shlyer në mënyrë të rregullt këstet (kryegjë dhe interes) për një periudhë prej 6 (gjashtë) muajsh nga data 1 shtator 2020;
ii. kredimarrësi ka shlyer në mënyrë të rregullt të paktën 3 (tre) këste (kryegjë dhe interes) nga data 1 shtator 2020;
b) Për kreditë e ristrukturuara pas datës 31 gusht 2020:
i. kredimarrësi ka shlyer në mënyrë të rregullt këstet (kryegjë dhe interes) për një periudhë prej 6 (gjashtë) muajsh nga data e ristrukturimit;
ii. kredimarrësi ka shlyer në mënyrë të rregullt të paktën 3 (tre) këste (kryegjë dhe interes) nga data e ristrukturimit.
[bookmark: _GoBack]b) Përmbajtja e nenit 23, ndryshon, si më poshtë vijon: 

“Neni 23
Dispozitë e përkohshme

1. Pezullohet zbatimi i kërkesave të kreut III, neni 11 dhe neni 14, të kësaj rregulloreje, për periudhën 1 qershor deri më 31gusht 2020.
2. Pezullohet zbatimi i kërkesave të nenit 19/1 të kësaj rregulloreje, deri në muajin dhjetor 2020.
3. Shkronja “a”, e pikës 1, të vendimit nr. 52, datë 3.7.2019, “Për disa ndryshime në rregulloren “Për administrimin e rrezikut të kredisë nga bankat dhe degët e bankave të huaja” hyn në fuqi më 1 janar 2022.” 

2. Ngarkohet Departamenti i Mbikëqyrjes me ndjekjen e zbatimit të këtij vendimi.

3. Ngarkohet Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi menjëherë dhe botohet në Fletoren Zyrtare. 

KRYETAR
Gent Sejko




